**KODUKANT LÄÄNEMAA JUHATUSE KOOSOLEK**

01.07.2020 nr 5

**Kohal:** Merle Mäesalu, Nele Sõber, Tiina Ojamäe, Aare Lauren, Marika Adman, Valvi Sarapuu, Eidi Leht, Eha Raja, Meelis Orgla

**Kutsutud:** Kaja Karlson, Maarja Pikkmets, Mikk Pikkmets

**Koosoleku juhataja:** Merle Mäesalu

**Koosoleku protokollija:** Maarja Pikkmets

**Koosoleku algus:** 10:45

**Koosoleku lõpp:** 12:20

**PÄEVAKORD**

1. LEADER üleminekuperiood ja uue perioodi ettevalmistus, aruteluring, Mikk Pikkmets, Lääneranna vallavanem
2. Liikmete avaldused
3. Tegevused liikmetele 2020
4. Üldkoosoleku ettevalmistus
5. Maaeluministeeriumiga sõlmitud lepingu I vahearuande ülevaade ja maitsete aasta tegevused
6. Muud küsimused

Juhatuse esimees tutvustab päevakorra ettepanekut. Juhatus nõustub päevakorraga.

**PÄEVAKORRAPUNKT 1**

Maaeluministeeriumi eestvedamisel on 2019. aastal moodustatud ÜPP strateegiakava sekkumiste töögrupina LEADER töögrupp, kuhu on kaasatud osalema esindusorganisatsioonid või huvirühmade esindajad (vähemalt 22 erinevat esindusorganisatsiooni + 3 Maaeluministeeriumi osakonda). Tegevusgruppide esindajana on Leader töögruppi kutsutud Eesti LEADER Liidu (ELL) esindajad, kellest üks on Lääneranna vallavanem Mikk Pikkmets. ELL esindajad esindavad töögrupis kohalike tegevusgruppide huvisid ja arvamusi, töögrupis käsitletavad materjalid saadetakse kõigile tegevusgruppidele tutvumiseks, mille osas ELL koondab ühtse seisukoha.

Lääneranna vallavanem Mikk Pikkmets tutvustab LEADER üleminekuperioodi ja uue perioodi ettevalmistusi töögrupis. Hetke seisuga ei ole avaldatud ühtegi dokumenti, mis annaks ülevaate, millistes mõõtmetes ja kuidas jätkuvad tegevuspiirkonnad ja tegevusgrupid. Selles osas ei ole jõutud lõplikule ühisele seisukohale ka töörühmas. Hetkel on ministeeriumite ja ametite poolt ettepanek, et üks KOV ei saa kuuluda korraga kahte tegevusgruppi. – Seda suuresti just andmetöötluse tõttu. KOVi seisukohalt on kahes tegevusgrupis olles keerukam mõju hindamine, samuti tekitavad taotlejates segadust eri piirkondade meetmete erinev sisu ja taotlusvoorude ajad. Samas leiti ühiselt, et tegevusgrupp ei tohiks koosneda ainult ühest KOVist. Arutelus on olnud ka väikelinnade küsimus – kust maalt tõmmata piir, kes kuulub LEADER toetuste sihtgruppi, kuid seda pole praeguseks kindlalt paika pandud. On eraldi välja toodud kolm asustuspiirkonna tüüpi - linnalised, väikelinnalised ja maalised. Ettepanek rakendada erinevaid toetusmäärasid erinevate piirkonnatüüpide vahel. Samuti küsimus tegevusgrupi rahastamisel, millise koefitsendiga millised piirkonnad peaksid olema toetatud.

Juhatuse esimees avaldab arvamust, et tiheasustusega alades võiks olla toetusprotsent väiksem, aga nendesse tegevuspiirkondadesse ei peaks andma vähem raha.

Algselt pakkus ministeerium välja konkureerivate strateegiate loomise, kuid seda ei toetanud keegi, kuna tegemist on ühe piirkonnaga ja seal tuleb piirkonna sees ühine strateegia välja töötada.

Etteheitena on välja toodud, et LEADER, KOVide ja maakondlikud arengukavad ei käi ühte sammu, kuid siinkohal on võimalus neid vigu parandada. Samuti on tekitanud küsimusi, kas ja milleks võiks KOVidele LEADER toetust jagada. Näiteks KOV poolt teostatav tegevus vs külaseltsi poolt teostatav tegevus.

Juhatuses toimub arutelu, kuidas järgmine periood võiks korraldatud olla ja kuidas uued LEADER arengukavad kooskõlastada juba olemasolevate arengukavadega?

Toimub arutelu üldkoosoleku otsustusõiguse üle, kui palju otsuseid peaks langetama üldkoosolek? Kui madalale rohujuuretasandile peaks tulema otsustusõigus.

M.Pikkmets tutvustab töögruppide ideed laiemalt, milleks oli Maaeluministeeriumile sisendi andmine. Selle sisendi põhjal loob MeM lõpplahenduse, mis oleks võiks olla kesktee ja kõigile sobida. Ajalises plaanis ei ole praegu välja öeldud, millal sellist lõpplahendust oodata on, kuid selle valmimisel saadetakse eelnõu tegevusgruppidele arvamuse avaldamiseks.

Tõstatatakse veelkord arutelu tegevuspiirkonna piiride üle. M.Pikkmetsa sõnul toodi töörühmas välja, et tegevusgruppi kuuluvatel aladel peaks olema mingi ühiskoht, mitte see ei oleks pelgalt organisatsioon, mis põhineb ainult KOV-l. Seda toodi välja ka põhjendusega, miks KOV võiks kuuluda ka mitmesse tegevusgruppi.

Arutletakse Kodukant Läänemaa tegevuspiirkonna üle uuel perioodil.

**PÄEVAKORRAPUNKT 2**

Seoses tegevuse lõpetamisega esitasid liikmeskonnast lahkumisavalduse Kinksi Küla Selts ja Risti Rahvaselts.

**OTSUSTATI**

2.1. Arvata liikmeskonnast välja MTÜ Kinksi Küla Selts ja MTÜ Risti Rahvaselts.

**PÄEVAKORRAPUNKT 3**

Toimub arutelu Kodukant Läänemaa liikmeskonnale suunatud tegevuste üle jooksval aastal. Kuigi hetkel on eriolukord taandunud, leitakse arutelu käigus, et suurema väljasõidu korraldamine näiteks bussireisina ei ole praegustes oludes vastutustundlik. Arutletakse võimaluse üle kutsuda liikmeid seirekülastustele, mis on ette nähtud mõju hindamiseks. Juhatuse liige M.Orgla toob välja, et taotlejal ei ole kohustust sellist gruppi vastu võtta ning pigem piirduks väiksema grupiga.

Seirekülastused hindamis- ja revisjonikomisjonile ning juhatusele ellu viidud projektidega kohapealseks tutvumiseks, et hinnata projektide mõju, võiksid toimuda augusti teises pooles, sest üldkoosolek toimub juba septembris ning selleks ajaks võiks olla ülevaade. Lisaks on ettepanek tutvuda ka selliste projektidega, mis LEADER toetust ei saanud, kuid siiski on ellu viidud, et saada laiem pilt maapiirkonnas toimuvast seoses toetuste mõjuga.

Kuna suuremate kokkusaamiste korraldamine ei ole praegu mõistlik, siis esialgu tehakse juhatuse poolt kirjalik pöördumine liikmetele, kus olukorda selgitatakse. Sügisel saab olukorda taas hinnata.

Toimub arutelu, kuidas meeles pidada liikmeid maitsete aasta raames, kuna Kodukant Läänemaa on selle eestvedaja. Ühtlasi on lõpetamisel ühisprojekt „Kultuuripärandi eksponeerimine ja sündmuste korraldamine“, mille puhul võiks samuti teha sügisel tulemustest kokkuvõtted.

**OTSUSTATI**

3.1 Tegevmeeskond teeb ettevalmistused hindamiskomisjoni õppereisiks, juhatuse seirekülastuseks ja sügiseseks üldkoosolekuks.

3.2. Tegevmeeskond valmistab ette maitsete aasta teavituse, mis on suunatud otseselt organisatsiooni liikmetele.

**PÄEVAKORRAPUNKT 4**

Arutletakse võimaluse üle, kui peaks tulema uus haiguspuhang ja taastuma eriolukord, siis kuidas korraldada üldkoosolek võimalikult mugavalt ja kiirelt nii liikmete kui tegevmeeskonna jaoks. Praeguseks on kirjaliku üldkoosoleku korraldamine tehtud oluliselt lihtsamaks ning tegevjuht ei näe probleemi ka uue juhatuse valimiseks.

Vajalik on kinnitada 2021. aasta rakenduskava, kuid selle osas on antud 2019. aastal ka juhatusele õigus selle esitamiseks PRIAle.

Arutleti taotlusvooru toetuste suuruse ja võimalike murekohtade üle. Leiti, et taotlusvooru edasilükkamine kevadesse pole mõtet, sest nii jääks taotlejal vähem aega oma projekti ellu viimiseks.

Tegevjuht lisab, et hetkel toimub diskussioon MeM-iga selle üle, mis tingimustel saaks kevadel tagasi tuleva toetussumma (ellu viimata või odavamaks kujunenud projektist) pakkuda mõnele nn joone alla jäänud projektile, sest uue taotlusvooru korraldamine väikese summaga ei ole mõistlik.

**OTSUSTATI**

**4.1** LEADER toetustaotlusi võetakse vastu perioodil 19.-25.11.2020 MTÜ-dele, seltsingutele ja KOV-dele. Tegevjuht vaatab üle rakenduskava ning vastavalt teeb järgmisel juhatuse koosolekul ettepaneku rakenduskava muudatusteks ning esitamiseks PRIAle.

**PÄEVAKORRAPUNKT 5**

Maaeluministeeriumile on esimene vahearuanne esitatud. Tegevjuht saadab aruande juhatuse liikmetele tutvumiseks, kuna hetkel ei ole kohapeal ajalist ressurssi selle läbivaatamiseks.

**PÄEVAKORRAPUNKT 6**

Allkirjastamata on veel juhatuse liikmete lepingute lisad, mis suunatakse tegelemiseks revisjonikomisjoni esimehele.

Tegevjuht tutvustab järgneva paari kuu töökalendrit. Toimus arutelu turundusvõimaluste teemal (EPÜ, KUKU raadio).

18.-19.07 Avatud talude päev

4.-5.08 Saarte Koostöökogu õppereis KKLM piirkonda

8.08 kohaliku toidu ala Valge Daami laadal + parima Läänemaa talutoidu väljakuulutamine koostöös Taluliiduga

9.-10.08 Eesti Peakokkade Ühenduse õppereis Läänemaale

11.-12.08 LEADER suveseminar Jänedal

5.09 gurmeeturg

26.09 Maal elamise päev

3.10 OTT Lõikuspidu (sh Läänemaa joogikonkursi tulemuste avalikustamine)

6.10 Toidutootjate seminar/koolitus ettevõtlusnädala raames

9.10 ettevõtjate tunnustamine (sh toidusuveniiri konkursi tulemuste avalikustamine)

12.-22.11 III Läänemaa toidunädal

**OTSUSTATI**

6.1. KKLM toetab elavdamiskulude eelarvest piirkonna turundamis/tutvustamise eesmärgil Eesti Peakokkade Ühenduse õppekäiku summas 1000 eurot.

Koosoleku juhataja Koosoleku protokollija

/allkirjastatud digitaalselt/ /allkirjastatud digitaalselt/